অভিষেক, স্মৃতির জোড়া নজির! বিশ্বমঞ্চে ফের সেরার সেরা ভারত!

ওয়েব ডেস্ক: দুর্দান্ত পারফরম্যান্সের সুবাদে আইসিসি-র সেপ্টেম্বর মাসের সেরা ক্রিকেটার (ICC Player Of The Month) নির্বাচিত হলেন ভারতীয় দুই ওপেনার — অভিষেক শর্মা (Abhishek Sharma) ও স্মৃতি মন্ধানা (Smriti Mandhana)। এশিয়া কাপে দারুণ ব্যাটিংয়ের জন্য পুরুষ বিভাগের পুরস্কার জিতেছেন অভিষেক, আর অস্ট্রেলিয়ার বিরুদ্ধে একদিনের সিরিজে ধারাবাহিক সাফল্যের জন্য মহিলা বিভাগের সম্মান পেয়েছেন মন্ধনা।

এশিয়া কাপে ব্যাটিংয়ে ঝড় তোলেন অভিষেক শর্মা। সাত ম্যাচে ৩১৪ রান করেন তিনি। গড় ছিল ৪৪.৮৫ এবং স্ট্রাইক রেট ছিল ২০০-র বেশি। টুর্নামেন্টে ভারতের শিরোপা জয়ে বড় ভূমিকা ছিল তাঁর ব্যাটে। ফলে টুর্নামেন্টের সেরা খেলোয়াড়ের পাশাপাশি তিনি টি-টোয়েন্টি ব্যাটিং র‍্যাঙ্কিংয়ে ইতিহাসের সর্বোচ্চ রেটিং পয়েন্টও পেয়েছেন। এই সাফল্যের জন্য তিনি পিছনে ফেলেছেন সহ-দলীয় কুলদীপ যাদব ও জিম্বাবোয়ের ব্রায়ান বেনেটকে।

আরও পড়ুন: বিশ্বকাপের আগেই অবসর! জল্পনার মাঝে বিরাট মন্তব্য কোহলির

অন্যদিকে, মহিলাদের ক্রিকেটে দুর্দান্ত ব্যাটিংয়ের জন্য মাসের সেরা ক্রিকেটার নির্বাচিত হয়েছেন স্মৃতি মন্ধানা। অস্ট্রেলিয়ার বিরুদ্ধে ঘরের মাটিতে একদিনের সিরিজে তিনি যথাক্রমে ৫৮, ১১৭ ও ১২৫ রানের ইনিংস খেলেন। সেপ্টেম্বর মাসে মোট চারটি ওয়ানডেতে তাঁর সংগ্রহ ৩০৮ রান, গড় ৭৭ এবং স্ট্রাইক রেট ১৩৫.৬৮। তৃতীয় ম্যাচে মাত্র ৫০ বলে সেঞ্চুরি হাঁকিয়ে তিনি হয়ে যান ভারতের হয়ে সবচেয়ে দ্রুত শতরান করা ব্যাটার।

এই শিরোপা জয়ের পর অভিষেক বলেন, “এই স্বীকৃতি সত্যিই বিশেষ। গুরুত্বপূর্ণ ম্যাচে দলের জয়ে অবদান রাখতে পেরে গর্বিত।” অন্যদিকে, মহিলা বিশ্বকাপে ব্যস্ত মন্ধানা বলেছেন, “এমন স্বীকৃতি আমাকে আরও অনুপ্রাণিত করে। আমার লক্ষ্য সবসময়ই দলের জন্য সেরাটা দেওয়া এবং জয় এনে দেওয়া।”